કૅપ્ટન વિરાટ બક્ષી (અક્ષયકુમાર) ભારતીય આર્મીનો સભ્ય છે અને સાથોસાથ ડિફેન્સ ઇન્ટેલિજન્સ એજન્સી (DIA)નો પણ અન્ડરકવર એજન્ટ છે. ૪૦ દિવસના વેકેશનમાં ફૌજી ભાઈઓ સાથે જ્યારે પોતાના ઘરે મુંબઈ આવે છે ત્યારે એક પૉકેટમારને શોધવામાં અકસ્માતે તે બૉમ્બબ્લાસ્ટ કરનારા એક આતંકવાદીને પકડી લે છે. આતંકવાદીની પોતાની આગવી સ્ટાઇલમાં પૂછપરછ કરતાં બહાર આવે છે કે એક આતંકવાદી જૂથ મુંબઈમાં એકસાથે ૧૨ ઠેકાણે બૉમ્બ-બ્લાસ્ટ કરવાનું પ્લાનિંગ કરી ચૂકી છે. હવે અક્ષયકુમાર સામે ચૅલેન્જ છે કે એક જ સમયે થનારા ૧૨ બૉમ્બ-વિસ્ફોટોને કેવી રીતે રોકવા. બીજું, સરહદની પેલે પાર બેઠેલા આ આતંકવાદી જૂથના માસ્ટરમાઇન્ડ જ્યાં સુધી પકડાય નહીં ત્યાં સુધી આ સિલસિલો અટકે નહીં. એટલે એક ઑપરેશન પાર પડે ત્યાં સુધીમાં તો બીજી અને એના કરતાં પણ વધારે ખતરનાક ચૅલેન્જ તેની સામે આવીને ઊભી રહે છે. આ જીવસટોસટના માહોલમાં અક્કીનાં મમ્મી-પપ્પા તેને એક મારકણી કુડી સાયબા (સોનાક્ષી સિંહા) સાથે તેનાં લગ્ન કરાવી આપવાની ફિરાકમાં છે. અક્ષયે એ ‘ઑપરેશન લવ સ્ટોરી’ પણ સફળતાપૂર્વક પાર પાડવાનું છે.